……………………………….

………………………………. г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **Г-жа Десислава Танева** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **Десислава Танева** |

**ДОКЛАД**

**от доц. д-р Янко Иванов – заместник-министър на земеделието, храните и горите**

**ОТНОСНО:** Проект на Наредба за условията и реда за прилагане на мерките от Националната програма по пчеларство за периода 2020 – 2022 година

**УВАЖАЕМА ГОСПОЖО МИНИСТЪР,**

На 15 октомври 2019 г. изтича срокът на прилагане на Националната програма по пчеларство за тригодишния период 2017 – 2019 г.

Новата Национална програма по пчеларство за тригодишния период 2020 – 2022 г. (НПП 2020-2022 г./Програма) е одобрена с Решение за изпълнение (ЕС) 2019/974 на Комисията от 12 юни 2019 г. за одобряване на националните програми за подобряване на производството и предлагането на пазара на пчелни продукти, представени от държавите членки съгласно Регламент (ЕС) № 1308/2013 г. на Европейския парламент и на Съвета. Съгласно чл. 58л, ал. 3 от Закона за прилагане на Общата организация на пазарите на земеделски продукти на Европейския съюз условията и редът за прилагане на Програмата се уреждат с наредба на министъра на земеделието, храните и горите.

Във връзка с горното и на основание чл. 25, ал. 4 и чл. 45, ал. 1 от Закона за администрацията, с Ваша Заповед РД 09-685 от 12 юли 2019 г., беше създадена работна група за изготвяне на проект на Наредба за условията и реда за прилагане на мерките от Националната програма по пчеларство 2020 – 2022 г. В нея са включени членовете на Консултативния съвет по пчеларство, както и представители на сдружението на производителите и търговците на ветеринарномедицински продукти.

С предлагания проект на нормативен акт се цели да се създадат ясни и подробни правила за предоставяне на финансова помощ по мерките и дейностите на одобрената Програма, за постигане на целите заложени в нея.

Проектът на наредба е структуриран в осем глави, с които се уреждат общите разпоредби, подпомаганите мерки и дейности, финансовите условия за подпомагане, общите изисквания към кандидатите и реда за кандидатстване, както и изплащането на финансовата помощ, контрола върху изпълнението на проектите и мониторинга за изпълнението на всяка една от мерките, заложени в програмата.

В общите разпоредби е уреден редът и организацията на работа на Постоянната работна група за управление на НПП 2020 – 2022 г., както и възможността да предлага изменение на програмата, преразпределение на бюджета по мерки и дейности и определяне на лимити за финансиране на допустимите разходи.

Финансовите условия за подпомагане уреждат правната рамка за разпределяне на средствата в случаите, в които заявената финансова помощ надхвърля определения бюджет по мярката и/или съответната дейност. По част от дейностите ще се извършва редукция, а именно по чл. 4, т. 1, буква „б“ и буква „в“, т. 2, буква „а“, буква „б“ и буква „в“, т. 3, буква „б“, т. 4, буква „а“ и буква „б“ и т. 6, буква „в“. Финансовата помощ ще се редуцира за всяко от заявленията с еднакъв процент, отразяващ съотношението на недостига спрямо бюджета по мярката/дейността. По останалите дейности ще се извършва класиране по реда на чл. 33, ал. 3 от проекта. В този раздел са уредени и възможностите за междинно плащане по някои дейности, с цел облекчаване на финансовата тежест за бенефициерите.

За първи път в новата тригодишна програма е променен моделът на финансиране на разходите за закупуване на ветеринарномедицински продукти (ВМП), извършване на лабораторни анализи за изследване на физикохимичните показатели на пчелния мед, както и за закупуване на кошери, отводки и пчелни майки. В предходните програми се възстановяваше фиксиран в програмата % от одобрените разходи при спазване на лимити за отделните активи/ВМП, определени със заповед на министъра. При този начин на финансиране се наблюдаваше тенденция на изкуствено завишаване на пазарните цени на активите/ВМП, както и формиране на неусвоен ресурс по Програмата, поради първоначално заявяване и одобряване на инвестиционни разходи с начислен ДДС, които впоследствие се изплащат без ДДС.

В новата Програма е предвидено финансирането на горепосочените разходи да се извършва въз основа на фиксирани ставки (финансова помощ).Тези ставкиса разписани в текста на Програмата, като по мярка Б за закупуване наВМП са определени ценови групи, въз основа на определените със заповед на министъра на земеделието, храните и горите лимити за 2019 г. Най-високият размер на финансовата помощ е в девета ценова група и е в размер до 9,80 лева на пчелно семейство. Този размер представлява 81,7 % от стойността на най-високия лимит за ВМП за 2019 г. (12 лв.). Стойността на финансовата помощ за ВМП във всяка от останалите ценови групи е изчислена съобразно лимита за всеки от ВМП за 2019 г. спрямо този процент.

В условията за подпомагане са посочени допустимите кандидати за подпомагане по всяка една мярка от Програмата. По част от мерките, бенефициери могат да са сдружения на пчелари, регистрирани по Закона за юридическите лица с нестопанска цел в обществена полза, групи и организации на производители на пчелен мед и пчелни продукти (признати по съответния ред от министъра на земеделието, храните и горите), като целта е да се засили ролята на пчеларските сдружения и да се насърчат земеделските стопани – пчелари да се сдружават за по-добро представяне на пазара на произведените от тях продукти. В раздела е разписано кои разходи се финансират, както и размера на финансовата помощ по отделните дейности.

В проекта на Наредба са разписани редът и срокът за подаване на заявленията за подпомагане, извършването на административни проверки относно заявените данни и обстоятелства, както и за сключване на договорите с класираните по съответния ред бенефициери. Уредени са също така редът и сроковете за подаване на заявления за изплащане на финансовата помощ. Земеделските стопани могат да подадат отделно заявление за плащане за всяка една дейност по чл. 4, за която са сключили договор за изпълнение.

Подробно е разписан и контролът от страна на компетентния орган – ДФ „Земеделие“ върху изпълнението на дейностите от страна на ползвателите на помощта.

В отделни приложения към проекта на Наредба са посочени всички активи (ВМП, пчеларско оборудване за първичен добив и обработка на пчелния мед, прикачен инвентар за подвижно пчеларство, модели кошери), които кандидатите могат да заявят за подпомагане по отделните мерки и дейности от НПП 2020 – 2022. В приложения са разписани и критериите за оценка на проектите за осъществяване на практика на приложните изследователски програми в областта на пчеларството и пчелните продукти, както и за оценка на заявленията по инвестиционните дейности от мярка А „Техническа помощ за пчелари и сдружения на пчелари“ и мярка В „Рационализиране на подвижното пчеларство“, както и по мярка Д „Мерки за подкрепа на подновяването на пчелните кошери в Европейския съюз“.

Предложеният проект на акт не води до въздействие върху държавния бюджет и не са необходими допълнителни разходи/трансфери и други плащания. Проектът на Наредба не предвижда и допълнителни разходи за неговите адресати.

Предлаганият проект на Наредба не съдържа разпоредби, транспониращи актове на Европейския съюз, поради което не е изготвена и приложена таблица за съответствие с правото на Европейския съюз. Не се въвеждат и мерки по прилагането на регламенти.

На основание чл. 26, ал. 3 и 4 от Закона за нормативните актове проектът на доклад (мотиви) и проектът на Наредба са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът на Наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 58л, ал. 3 от Закона за прилагане на Общата организация на пазарите на земеделски продукти на Европейския съюз, предлагам да одобрите предложения проект на Наредба за условията и реда за прилагане на мерките от Националната програма по пчеларство за периода 2020 – 2022 година.

|  |  |
| --- | --- |
| **Приложениe:** | 1. Проект на Наредба; 2. Справка за отразяване на постъпилите становища; 3. Справка за отразяване на постъпилите предложения от обществената консултация; 4. Постъпили становища. |

С уважение,

**Доц. д-р Янко Иванов**

*Заместник-министър*